Úradný vestník L 148 , 06/06/1997 S. 0027 - 0028



Rozhodnutie Komisie z 23. mája 1997 o nákupe antigénov slintačky a krívačky spoločenstvom a o formulovaní, produkcii, plnení a distribúcii vakcín proti slintačke a krívačke (Text s významom pre EHP) (97/348/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti [1], naposledy zmenené a doplnené rozhodnutím 94/370/ES [2], najmä na jeho článok 14, so zreteľom na rozhodnutie Rady 91/666/EHS z 11. decembra 1991 o vytvorení rezerv vakcín spoločenstva proti slintačke a krívačke [3], najmä na jeho články 5 a 7, keďže v súlade s rozhodnutím 91/666/EHS nákup antigénov predstavuje súčasť akcie spoločenstva na vytvorenie rezerv vakcín proti slintačke a krívačke; keďže rozhodnutím Komisie 93/590/ES z 5. novembra 1993 o nákupe antigénov slintačky a krívačky spoločenstvom v rámci akcie spoločenstva, ktorá sa týka rezerv vakcín proti slintačke a krívačke [4], naposledy zmeneným a doplneným rozhodnutím 95/471/ES [5], sa uzavreli dojednania o nákupe antigénu slintačky a krívačky; keďže tieto dojednania uzatvorené v roku 1993 zahŕňajú antigén vírusových kmeňov A5, A22 a O1; keďže z dôvodu situácie tohto ochorenia, požadujú sa ďalšie antigény; keďže Komisia 16. novembra 1996 vyhlásila verejnú súťaž na inaktivované koncentrované antigény vírusu slintačky a krívačky a formulovanie, produkciu, plnenie a distribúciu vakcín používaných proti slintačke a krívačke [6]; keďže vyhlásenie verejnej súťaže zahŕňalo dodávku 2 miliónov dávok antigénov A22 Irak, 5 miliónov dávok C1 (európskeho pôvodu) a 5 miliónov dávok ASIA 1 a formulovanie, produkciu, plnenie a distribúciu vakcín vyrobených z vyššie uvedených antigénov a formulovanie, produkciu, plnenie a distribúciu vakcín vyrobených z antigénov, ktoré sú už v zásobe bánk, založených na základe rozhodnutia Komisie 93/590/ES; keďže v reakcii na vyhlásenú verejnú súťaž Komisia obdržala žiadosti o účasť troch výrobcov antigénov vírusu slintačky a krívačky; keďže Komisia preskúmala predložené ponuky a zohľadnila nasledovné faktory: - technické požiadavky prílohy II k rozhodnutiu 91/666/EHS a ďalšie kritériá uvádzané v článku 5 tohto rozhodnutia, - niektoré prevádzkárne nedokážu dodať úplný počet dávok niektorých antigénov, - potrebu správne zavedenej kontroly kvality a programu zabezpečovania kvality u výrobcov; - trvanlivosť vakcín; keďže Komisia vybrala Rhône Mérieux, aby táto spoločnosť dodala 2 milióny dávok antigénov A22 Irak, 5 miliónov dávok C1 a 5 miliónov dávok ASIA 1 a zaviazala sa, že na žiadosť Komisie zabezpečí formulovanie, produkciu, plnenie a distribúciu vakcíny proti slintačke a krívačke, vyrobenej z uvedených antigénov a z antigénov, ktoré sú už v zásobe existujúcich bánk; keďže finančné opatrenia sa majú realizovať, aby tieto Komisii umožnili nakúpiť antigény od spoločnosti Rhône Mérieux a realizovať dojednania s touto firmou o formulovaní, produkcii, plnení a distribúcii vakcín proti slintačke a krívačke; keďže podľa ustanovení článku 7 rozhodnutia 91/666/EHS je potrebné ustanoviť pravidlá pre distribúciu rezerv antigénov medzi antigénovými bankami, navrhnutými v článku 1 uvedeného rozhodnutia; keďže je náležité, aby sa nakúpené kmene skladovali v rôznych bankách; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Spoločenstvo kupuje nasledovné kmene antigénov slintačky a krívačky: - A22 Irak: 2000000 dávok - C1: 5000000 dávok - ASIA 1: 5000000 dávok za maximálne náklady 2,4 milióna EUR. 2. Antigén spomínaný v odseku 1 je dodávaný spoločnosťou Rhône Mérieux. 3. Spoločenstvo uzatvára dojednania o formulovaní, produkcii, plnení a distribúcii vakcín proti slintačke a krívačke, vyrobených z antigénov spomínaných v odseku 2 na začiatku za maximálne náklady 1,5 milióna EUR. 4. Akcia, o ktorej pojednáva odsek 3 je organizovaná Komisiou. Článok 2 1. Spoločenstvo uzatvára dojednania o formulovaní, produkcii, plnení a distribúcii vakcín proti slintačke a krívačke, vyrobených z antigénov skladovaných v existujúcich antigénových bankách, na začiatku za maximálne náklady 1,5 milióna EUR. 2. Akcia, o ktorej pojednáva odsek 1 je organizovaná Komisiou. Článok 3 Opatrenia uvedené v článku 1 ods. 3 a článku 2 ods. 1 sú uskutočňované Komisiou v spolupráci so spoločnosťou Rhône Mérieux. Článok 4 1. Aby sa splnili ciele článkov 1, 2 a 3 Komisia uzatvára kontrakty v mene Európskeho spoločenstva so spoločnosťou Rhône Mérieux. 2. Generálny riaditeľ Generálneho riaditeľstva pre poľnohospodárstvo je oprávnený podpisovať kontrakty v mene Európskej komisie. 3. Platby spoločnosti Rhône Mérieux sa vykonávajú v súlade s podmienkami zmlúv ustanovených v odseku 1. Článok 5 Antigén, o ktorom pojednáva článok 1 ods. 1, sa rozdeľuje medzi existujúce antigénové banky nasledovne: a) Lyon: 2000000 dávok A22 Irak, b) Brescia: 2,5 milióna dávok C1 a ASIA 1, c) Pirbright: 2,5 milióna dávok C1 a ASIA 1. Článok 6 Toto rozhodnutie je adresované členským štátom. V Bruseli 23. mája 1997 Za Komisiu Franz Fischler člen Komisie [1] Ú. v. ES L 224, 18.8.1990, s. 19. [2] Ú. v. ES L 168, 2.7.1994, s. 31. [3] Ú. v. ES L 368, 31.12.1991, s. 21. [4] Ú. v. ES L 280, 13.11.1993, s. 33. [5] Ú. v. ES L 269, 11.11.1995, s. 29. [6] Ú. v. ES C 346, 16.11.1996, s. 27. --------------------------------------------------